text: Kommune: Hold nu op med at ryge
  02 november 2012 kl. 11.34
  Horsens kommunes 6.200 ansatte bliver nu tilbudt et gratis rygestopkursus.
  Nu gør Horsens kommune noget for at få de kommunalt ansatte til at holde op med at ryge. De bliver nu tilbudt et rygestopkursus. 
  - Rygeloven er blevet skærpet, så det nu er blevet forbudt kommunalt ansatte i blandt andet børnehaver og opholdssteder at ryge både ude og inde. Den stramning vil vi gerne bakke op om ved at tilbyde alle vores medarbejdere et gratis rygestopkursus. Vi håber, at de ansatte, som stadigvæk ryger, vil tage imod tilbuddet, siger HR-chef Charlotte Lyrskov.
  Horsens Sund By står for rygestopkurserne, der løber over fem gange à hver to timer.
  